|  |
| --- |
|  |

Na podlagi 4. člena Zakona o odpravi posledic naravnih nesreč (Uradni list RS, št. 114/05 – UPB1, 90/07, 102/07, 40/12 – ZUJF, 17/14, 163/22, 18/23 – ZDU-1O,88/23, 95/23 – ZIUOPZP in 117/23 – ZIUOPZP-A) in 2. člena Zakona o dodatnih ukrepih za odpravo posledic škode zaradi prenamnožitve populacije podlubnikov (Uradni list RS, št. [14/18](http://www.uradni-list.si/1/objava.jsp?sop=2018-01-0586) in [65/20](http://www.uradni-list.si/1/objava.jsp?sop=2020-01-0976)) ter tretjega odstavka 22. člena Uredbe o metodologiji za ocenjevanje škode (Uradni list RS, št. 67/03, 79/04, 81/06 in 68/08) izdaja minister pristojen za gozdarstvo v soglasju z ministrom pristojnim za finance

**PRAVILNIK**

**o podrobnejših merilih za ocenjevanje škode v gozdovih**

I. SPLOŠNI DOLOČBI

**1. člen**

Ta pravilnik določa merila za ocenjevanje neposredne škode (v nadaljnjem besedilu: škoda) v gozdovih zaradi naravnih in drugih nesreč ter škode zaradi prenamnožitve populacije podlubnikov v gozdovih.

**2. člen**

(1) Škodo v gozdovih predstavljata škoda na gozdnih zemljiščih in škoda na gozdnih cestah.

(2) Obseg škode na gozdnih zemljiščih se ugotavlja s primerjavo dejanske vrednosti gozdnega zemljišča pred in po nesreči.

(3) Obseg škode na gozdnih cestah se ugotavlja z ocenjevanjem po stroškovnem principu za povrnitev v stanje pred nesrečo.

(4) Ocena škode na gozdnem zemljišču vsebuje tudi oceno škode na gozdnih vlakah.

(5) Škodo na gozdnem zemljišču zaradi prenamnožitve populacije podlubnikov, ki jo ureja zakon o dodatnih ukrepih za odpravo posledic škode zaradi prenamnožitve populacije podlubnikov predstavlja izguba vrednosti lesa zaradi poškodb.

II. IZDELAVA PREDHODNE OCENE ŠKODE ALI OCENA ŠKODE

**3. člen**

(1) Predhodna ocena škode ali ocena škode se izvede, ko je zaradi napada podlubnikov treba posekati več kot 400.000 m3 dreves v posameznem koledarskem letu in je ocenjena škoda enaka ali večja od praga, kot ga za naravno nesrečo opredeljujejo predpisi, ki urejajo področje naravnih nesreč in za nesreče velikega obsega na podlagi sklepa Uprave Republike Slovenije za zaščito in reševanje.

(2) Predhodna ocena škode ali ocena škode se izdela na podlagi terenskega ogleda, letalskih, satelitskih ali drugih posnetkov in podatkov Zavoda za gozdove Slovenije (v nadaljnjem besedilu: Zavod) o stanju gozdnih sestojev pred nesrečo ter na njihovi podlagi izvedene ocene poškodovanosti gozdnih sestojev in poškodovanosti gozdnih cest z okvirno oceno stroškov za povrnitev v stanje pred nesrečo.

III. MERILA ZA OCENO NEPOSREDNE ŠKODE

**4. člen**

(1) Ocena škode v gozdovih se po uradni dolžnosti izdela za gozdne ceste na ravni občine in za gozdna zemljišča na ravni najniže trajne načrtovalne enote za gospodarjenje z gozdovi (oddelek oziroma odsek).

(2) Oceno škode v gozdovih se izdela v skladu z uredbo, ki ureja metodologiji za ocenjevanje škode ter sklepom Uprave Republike Slovenije za zaščito in reševanje.

**5. člen**

**(škoda na gozdnih zemljiščih)**

(1) Škodo na gozdnih zemljiščih, ki nastane zaradi nesreč, se ocenjuje s primerjavo dejanske vrednosti poškodovanega gozdnega zemljišča pred in po nesreči.

(2) Ocena škode se izdela na podlagi terenskega ogleda, letalskih, satelitskih ali drugih posnetkov in na njihovi podlagi izvedene ocene poškodovanosti gozdnih sestojev po stopnjah poškodovanosti skladno s predpisom, ki ureja varstvo gozdov.

(3) Vrednost gozdnega zemljišča pred naravno nesrečo, pridobljeno iz evidence trga nepremičnin, ki jo vodi Geodetska uprava Republike Slovenije, se zmanjša za 20%.

(5) Podatek o vrednosti gozdnega zemljišča po naravni nesreči Zavod določi na način, da vrednost iz prejšnjega odstavka zmanjša za ugotovljeno stopnjo poškodovanosti gozdnega sestoja izraženo v odstotkih.

**6. člen**

**(škoda na gozdnih cestah)**

Ocena škode na gozdnih cestah se ugotavlja s popisom del, ki so potrebna za povrnitev njihovega stanja v stanje, ki je bilo pred njenim nastankom, in omogoča enako rabo kot pred nastankom škode.

MERILA ZA OCENO ŠKODE ZARADI PRENAMNOŽITVE POPULACIJE PODLUBNIKOV

**7. člen**

(1) Škoda zaradi potrebnih ukrepov za izvedbo sanacije v primeru razglasitve naravne nesreče v skladu z zakonom, ki ureja dodatne ukrepe za odpravo posledic škode zaradi prenamnožitve populacije podlubnikov se oceni v okviru izdelave načrta sanacije v skladu s predpisom, ki ureja varstvo gozdov.

(2) Oceno škodo iz prejšnjega odstavka se določi na način, da se oceni izgubo vrednosti lesa, ki ga je treba posekati zaradi poškodb, ki so posledica delovanja podlubnikov.

(3) Podatke o vrednosti lesa Zavod pridobi na Gozdarskem inštitutu Slovenije.

IV. PREHODNA IN KONČNA DOLOČBA

8. člen

Z dnem uveljavitve tega pravilnika preneha veljati Pravilnik o podrobnejših merilih za ocenjevanje škode v gozdovih (Uradni list RS, št. [12/09](http://www.uradni-list.si/1/objava.jsp?sop=2009-01-0412))

**9. člen**

Ta pravilnik začne veljati petnajsti dan po objavi v Uradnem listu Republike Slovenije.

Št. 007-277/2023

Ljubljana, dne 11. junij 2024

EVA 2023-2330-0113

Mateja Čalušić  
Ministrica  
za kmetijstvo, gozdarstvo in prehrano

Soglašam!

Klemen Boštjančič  
Minister  
za finance